《鲜于子骏用鲁直见寄韵因以为谢》
宋代·李之仪

云间彼上人，处污能见垢。咄咄向风雅，入国知温厚。

别来仰高山，霜风刮衰颜。新诗解人颐，调古不可攀。

练练瑚琏姿，森森栋梁气。愿学固有归，黯然由此起。

世味淡于蜡，孤怀冷如冰。十年问归路，歌舞怀西陵。

岁晏感飘蓬，老去委瓠落。岂无杖头钱，斗酒不问浊。

尚平累愈重，欲去亦良难。安得厕木雁，才与不才间。

遇君本有地，怅我将焉宅。引领溯家山，一望几千尺。

何须惊堕叶，会当鉴攘鸡。风来北窗下，此况谁为知。

作者简介：李之仪(1038～1117）北宋词人。字端叔，自号姑溪居士、姑溪老农。汉族，沧州无棣（庆云县）人。哲宗元祐初为枢密院编修官，通判原州。元祐末从苏轼于定州幕府，朝夕倡酬。元符中监内香药库，御史石豫参劾他曾为苏轼幕僚，不可以任京官，被停职。徽宗崇宁初提举河东常平。后因得罪权贵蔡京，除名编管太平州（今安徽当涂），后遇赦复官，晚年卜居当涂。著有《姑溪词》一卷、《姑溪居士前集》五十卷和《姑溪题跋》二卷。